Diari Oficial de la Generalitat Valenciana


Sumari del DOGV 4032, del 29-06-2001 (2001/6370)

RESOLUCIÓ de 18 de juny de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i el Consell Superior d'Investigacions Científiques per a l'estudi de l'ús de l'hàbitat de la Rosseta a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4032

Data del DOGV
:   29-06-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/6370


Data del document
:   18-06-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * protecció de la fauna

RESOLUCIÓ de 18 de juny de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i el Consell Superior d'Investigacions Científiques per a l'estudi de l'ús de l'hàbitat de la Rosseta a la Comunitat Valenciana. [2001/X6370]
  
Subscrit, després de la tramitació prèvia reglamentària, entre la Generalitat Valenciana i el Consell Superior d'Investigacions Científiques, l'11 de setembre de 2000, un Conveni de col·laboració per a l'estudi de l'ús de l'hàbitat de la Rosseta a la Comunitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0365/2001, i que figura com a annex d'aquesta resolució.
  
València, 18 de juny de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana
  
i el Consell Superior d'Investigacions Científiques
  
per a l'estudi de l'ús de l'hàbitat de la rosseta
  
a la comunitat valenciana.
  
València, 11 de setembre de 2000
  
Reunits
  
D'una banda, el senyor Fernando Modrego Caballero, conseller de Medi Ambient de la Generalitat Valenciana, d'acord amb el Decret 7/2000, de 22 de maig, del president de la Generalitat Valenciana (DOGV de 23.05.00) en representació d'aquesta i facultat per a aquest acte per l'Acord del Consell de data 5 de setembre de 2000.
  
I d'altra banda, el senyor Rolf Tarrach Siegel, president del Consell Superior d'Investigacions Científiques (en endavant CSIC), en nom i representació d'aquest organisme, d'acord amb la competència atribuïda per la disposició addicional tretzena, en relació amb l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que l'hi dona la Llei 4/1999, de 13 de gener, que la modifica.
  
Es reconeixen mútuament competència i capacitat per a signar el present conveni i
  
Manifesten
  
Primer
  
La Generalitat Valenciana és competent en la conservació del medi ambient, d'acord amb el que s'estableix en l'article 31, punt 10, de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana.
  
Dins de la Generalitat Valenciana, la Conselleria de Medi Ambient exerceix aquestes funcions, segons estableix el Decret 7/2000, de 22 de maig, del Govern Valencià, pel qual es determina el nombre i denominació de les conselleries.
  
Segon
  
La Comunitat Valenciana alberga actualment la majoria de la població estatal de la rosseta (Marmaronetta angustirostris). Aquesta espècie està amenaçada globalment i ha sofrit una important disminució en les últimes dècades, tant en la grandària de la població com en l'àrea de distribució.
  
Les zones humides utilitzades per aquesta espècie necessiten generalment una alta intensitat de gestió. És necessari conéixer l'ús de l'hàbitat que en fa al llarg de les diferents estacions, per poder així dissenyar les actuacions de gestió, tant públiques com privades, de forma que augmenten la seua capacitat per a la rosseta.
  
Tercer
  
La Generalitat Valenciana, a través de la Conselleria de Medi Ambient, desenvolupa des de 1997 el Pla Coordinat d'Actuacions Urgents per a la Conservació de la Rosseta al Mediterrani Occidental (Comunitat Valenciana), que està cofinançat al 50% per la Comissió de les Comunitats Europees a càrrec de les ajudes del reglament LIFE. Les activitats esmentades en l'anterior apartat són d'especial interés per a la consecució de les finalitats de l'esmentat programa i, per tant, hi queden adscrites.
  
Quart
  
Amb data 8 de setembre de 1998 es va signar un conveni de col·laboració biennal per a l'estudi de l'ús de l'hàbitat de la rosseta a la Comunitat Valenciana. L'esmentat conveni ha estat executat correctament fins a l'acabament, havent-se produït un estalvi en l'anualitat de 1999.
  
Les dues institucions consideren d'interés mutu per al compliment dels seus fins, continuar l'estudi esmentat durant l'any 2000, finançant-lo a càrrec de l'estalvi produït. Atés que la clàusula 4.b del conveni finalitzat considera que aquest no es pot prorrogar sinó que, si es considera necessari continuar amb el desenvolupament de les seues activitats, se n'ha de subscriure un de nou, acorden la formalització del present conveni d'acord amb les següents
  
Clàusules
  
Primer. Objecte
  
És objecte d'aquest conveni continuar durant l'any 2000, el desenvolupament d'activitats d'investigació i conservació de la rosseta, mitjançant l'estudi de l'ús de l'hàbitat i d'altres facetes del seu comportament tals com la cerca d'aliment, el comportament reproductor, etc., d'aquesta espècie.
  
Segona. Activitat
  
A càrrec d'aquest conveni, el CSIC realitzarà un estudi l'objectiu general del qual és identificar els requeriments d'hàbitat de la rosseta al llarg del cicle anual, aclarint el règim de gestió apropiat per a mantenir i incrementar la grandària poblacional de l'espècie en els parcs naturals del Fondó i Santa Pola. Les conclusions de l'estudi seran també aplicables a altres localitats a la Comunitat Valenciana (marjal dels Moros, albufera de València, marjal de Pego-Oliva, etc.) en què la gestió podria incrementar el nombre de rossetes que hi nidifiquen.
  
Per a conéixer la preferència d'hàbitat de la rosseta en els diferents moments del seu cicle biològic, es detallaran els censos de les espècies en les diferents unitats dels parcs naturals del Fondó i de les Salines de Santa Pola. En la realització dels censos de l'espècie es localitzarà el lloc exacte del registre, tant si és com si no és positiu, per a relacionar-lo amb les característiques de l'hàbitat de cada localització, tals com profunditat, característiques fisicoquímiques de l'aigua, batimetria, distància a la vora, tipus de vegetació i disponibilitat d'aliment. S'estudiarà l'evolució de l'hàbitat en funció del règim d'explotació realitzat a la zona d'estudi, a fi d'aconseguir paràmetres tals com variació de la superfície total inundada, índexs d'irregularitat de les vores, percentatge de cada tipus d'hàbitat, etc.
  
Una de les característiques d'hàbitat en què es posarà més atenció és la disponibilitat d'aliment. L'objectiu dels mostrejos a realitzar, atesa la variació en la dieta de l'espècie al llarg de l'any, serà conéixer l'evolució de les comunitats d'invertebrats i del banc de llavors durant el cicle anual. Amb aquesta finalitat es realitzaran mostrejos mensuals de nècton i bentos en zones fixes i en les àrees amb cens positiu i nul de rossetes. De manera complementària, s'utilitzaran trampes d'emergència de larves d'insectes (fonamentalment quironòmids) en les diferents zones.
  
L'estudi detallat sobre la dieta, es basarà en l'anàlisi dels continguts estomacals de les rossetes mortes trobades a la zona d'estudi, en l'anàlisi dels excrements recollits després de l'observació directa al camp d'exemplars de l'espècie en llocs de repòs o de descans, i de les dades de disponibilitat d'invertebrats i llavors de les zones on s'ha observat un comportament alimentari de l'espècie.
  
Pel que fa a la selecció nocturna d'hàbitat i comportament alimentari, s'utilitzarà el radioseguiment, atesa la inaccessibilitat i falta de visibilitat d'aquestes zones humides alacantines, en què la vegetació emergent, sobretot canyís, impossibilita en molts casos l'observació dels individus, a més dels hàbits crepusculars i nocturns de l'espècie i l'escassesa de dades sobre la selecció d'hàbitat de nidificació.
  
En funció de la recopilació de dades d'albiraments d'exemplars marcats, a més del seguiment dels individus amb marques alars i la composició per grups de rossetes d'individus amb marca i sense, s'analitzarà l'efectivitat de la solta dels individus marcats, i la diferència en la taxa de mortalitat entre mascles i femelles. Es compararà el comportament i selecció d'hàbitat entre els individus silvestres i els criats en captivitat des de la captura fins al moment de la solta.
  
En l'elaboració dels resultats es tindrà en compte que cada un d'aquests estudis podria donar resultats molt diferents per a cada un dels períodes prereproductor, reproductor i postproductor, en què les activitats i la fisiologia de les rossetes canvien, de la mateixa manera com ho fan les característiques de l'hàbitat i dels aliments disponibles.
  
A partir del conjunt de la informació obtinguda gràcies a l'execució del present conveni, es definiran les característiques d'hàbitat quant a: percentatge d'aigües obertes, profunditat de l'aigua, grandària mitjana de les làmines d'aigua, percentatges ocupats per cada tipus de vegetació, etc., que hauria de posseir una localitat ideal per a les rossetes. Així mateix, es presentarà un model de gestió de les tolles en què s'especificaran les rutines de manteniment de l'hàbitat que caldria aplicar en aquesta localitat ideal.
  
Tercera. Execució
  
Per part del CSIC, les activitats d'investigació previstes en aquest conveni seran executades per l'Estació Biològica de Doñana, sent-ne el responsable científic el Dr. Fernando Hidalgo Caro.
  
Per part de la Conselleria de Medi Ambient correspon el seguiment i supervisió tècnica d'aquest conveni al Servei de Conservació i Gestió de la Biodiversitat de la Direcció General de Planificació i Gestió del Medi.
  
Quarta. Durada
  
Les activitats d'investigació adscrites a aquest conveni s'executaran des del dia 1 de gener fins al 31 de desembre del 2000, podent finalitzar-se amb antelació si s'hagueren aconseguit els objectius previstos en la clàusula segona.
  
El present conveni no serà prorrogable en acabar-se, sent necessari subscriure'n un de nou si es considera necessari continuar amb el desenvolupament de les seues activitats.
  
Cinquena. Pressupost
  
Amb la finalitat de garantir la realització d'aquests treballs d'investigació, la Conselleria de Medi Ambient aportarà la quantitat de tres milions de pessetes (3.000.000 PTA/18.030,36 euros), a càrrec de l'aplicació pressupostària 92.13.789.29.9, línia 1.522, del Pressupost de la Generalitat Valenciana.
  
Sisena. Lliurament dels resultats
  
Els resultats que s'obtinguen de l'estudi s'hauran de presentar abans de l'1 de desembre del 2000. El lliurament d'informes i memòria parcials o finals, es farà contra certificació lliurada per l'òrgan competent de la Generalitat, en la qual es farà avinent la recepció.
  
La documentació s'haurà d'aportar en el format següent:
  
Text, mitjançant un original enquadernat, un exemplar sense enquadernar i una còpia en llenguatge Word per a ordinadors compatibles ?preferentment Word per a Windows. Si els originals contenen fotografies o gràfiques en color, la còpia haurà de contenir igualment còpies en color.
  
Justificant documental de les despeses efectuades, de la menera següent:
  
1. En el cas de despeses de material, es justificaran amb les factures acompanyades dels justificants de pagament corresponents (rebuts o qualsevol altre document admissible en dret).
  
2. Pel que fa als desplaçaments es distingeixen:
  
Dietes d'alimentació i transport per al personal adscrit al projecte: mitjançant la presentació del certificat de la comissió de serveis.
  
- Dietes d'alimentació per a un altre personal: presentant factures o tíquets dels establiments on s'haguera efectuat el servei de restauració, indicant clarament el nombre de persones ateses i el preu unitari. També podran ser justificades mitjançant la idemnització econòmica corresponent a cada voluntari, adjuntant el full de despeses desglossat firmat pel perceptor.
  
- Combustibles, prestació de serveis, lloguer de cotxes, etc., presentant factures amb el rebut corresponent dels establiments que hagen realitzat la prestació.
  
3. Per a pagar les despeses de personal caldrà la presentació de les còpies compulsades dels contractes i de les nòmines firmades per les persones que hagen treballat en els projectes subvencionats, així com dels justificants corresponents de les cotitzacions de la Seguretat Social i de l'ingrés en la delegació d'Hisenda de les quantitats retingudes corresponents al IRPF.
  
En el supòsit de tractar-se de professionals, es presentaran les factures per treballs realitzats i els ingressos a la delegació d'Hisenda de les quantitats retingudes corresponents al IRPF.
  
Després de la presentació dels resultats, el Servei de Conservació i Gestió de la Biodiversitat i la Direcció General de Planificació i Gestió del Medi emetran, respectivament, l'informe tècnic i el certificat corresponents.
  
Atés que les activitats que es financen formen part dels treball d'investigació habituals que desenvolupa l'equip corresponent de l'Estació Biològica de Doñana, podran computar-se a l'hora de la justificació les despeses preparatòries i d'inici (becaris, posada a punt de tècniques, mesuraments, mostrejos, anàlisis o qualsevol altre propi de l'activitat) des de l'1 de gener del 2000.
  
Setena. Pagaments
  
Es realitzarà un únic pagament contra la presentació dels treballs descrits en la clàusula anterior.
  
El pagament es realitzarà mitjançant transferència bancària al següent compte, obert a nom de l'Estació Biològica de Doñana (CSIC):
  
- Entitat: Banc d'Andalusia.
  
- Sucursal: c/ Monte Carmelo, 1. Sevilla.
  
- Núm. compte: 0004/3005/27/8787925607.
  
Huitena. Seguiment
  
a) Per al seguiment d'aquest conveni, així com per a la interpretació d'aspectes tecnicocientífics de detall que no contravinguen les clàusules, s'estableix una comissió formada per:
  
- En representació del CSIC, el director científic del projecte i un investigador adscrit a aquest.
  
- En representació de la Conselleria de Medi Ambient, el cap del Servei de Conservació i Gestió de la Biodiversitat i un tècnic de la Direcció General de Planificació i Gestió del Medi.
  
b) La comissió podrà subscriure totes les actes que estime necessàries per a obtenir els fins que la conformen, sent suficient per a això amb la firma d'un dels representants de cada institució.
  
Novena. Publicitat
  
Cada institució firmant es compromet a fer esment de l'altra part a l'hora de donar publicitat del desenvolupament del conveni, així com en la difusió dels seus resultats; en el cas de publicacions o senyalitzacions de qualsevol tipus, hi hauran de figurar els anagrames d'ambdues institucions. Igualment, es farà esment en tots els casos de la Comissió Europea com a organisme cofinançador a través del programa número LIFE 96/NAT/E/3105 de data 19 de novembre de 1996.
  
Deu. Incompliments
  
En cas d'incompliment del que s'estableix en aquest conveni, la Generalitat Valenciana, a teravés de la Conselleria de Medi Ambient, podrà suspendre el pagament i fins i tot rescindir el conveni, donant prèviament audiència al CSIC; en aquest cas, si així s'acorda, aquesta estarà obligada a tornar les quantitats percebudes que no estiguen degudament justificades.
  
La no execució o el desenvolupament deficient per causes imputables a l'equip investigador serà causa suficient per a denegar sol·licituds de pròrroga o nova subscripció de convenis l'objecte del qual siga l'ampliació del present.
  
Onze. Marc jurídic
  
a) El present conveni específic de col·laboració té la naturalesa dels que estableix l'article 3.1.c de la Llei de Contractes de les Administracions Públiques, i el seu règim jurídic estarà determinat per les estipulacions establides en el mateix conveni, aplicant a aquest els principis de l'esmentada llei per a resoldre tots els dubtes que pogueren presentar-se.
  
b) En tot cas, s'entén que aquest conveni, pel que fa als seus aspectes formals, està sotmés al que estableix el Decret 20/1993, de 8 de febrer, del Govern Valencià.
  
c) El present conveni s'ajusta a la Decisió de la Comissió del 19 de novembre de 1996, per la qual s'aprova el suport financer al Pla Coordinat d'Actuacions Urgents per a la Conservació de la Rosseta al Mediterrani Occidental (Comunitat Valenciana) (LIFE 96/NAT/E/3105)., corresponent aquesta actuació a les establides en l'apartat 2.1 del pla («Estudi de l'ús de l'hàbitat»).
  
Perquè conste als efectes oportuns i en prova de conformitat, firmen els compareixents el present document per triplicat a un sol efecte, en el lloc i data indicats a dalt.
  
El conseller de Medi Ambient
  
FERNANDO MODREGO CABALLERO
  
El president del CSIC,